అ ఆ
అ ఆ 2016 జూన్ 2 న విడుదలైన తెలుగు శృంగార హాస్య ప్రధాన చిత్రం. చిత్రానికి రచన, దర్శకత్వం త్రివిక్రం శ్రీనివాస్ చేపట్టారు. సినిమాను హారిక & హాసిన క్రియేషన్స్ పతాకంపై ఎస్. రాధాకృష్ణ నిర్మించారు. ప్రధాన పాత్రల్లో నితిన్, సమంత, అనుపమా పరమేశ్వరన్ నటించారు. సినిమా బ్యాక్ గ్రౌండ్ స్కోర్, పాటలు మిక్కీ జె. మేయర్ అందించగా, డుడ్లీ సినిమాటోగ్రఫీ నిర్వహించారు.
24 సెప్టెంబర్ 2015న హైదరాబాదు లో చిత్ర నిర్మాణం లాంఛనంగా ప్రారంభం కాగా 16 అక్టోబర్ 2015న చిత్రీకరణ ప్రారంభమైంది. సినిమా ఆడియో మే 2, 2016న విడుదల కాగా, జూన్ 2 2016న ప్రపంచవ్యాప్తంగా విడుదల అయినది.
రామలింగం (నరేష్), మహాలక్ష్మి (నదియా)ల కూతురు అనసూయ (సమంత) ఎంట్రీతో సినిమా మొదలవుతోంది. తన జీవితంలో ప్రతి నిర్ణయం తన తల్లే తీసుకుంటుందన్న బాధలో ఉంటుంది అనసూయ. తన 23వ పుట్టినరోజు సందర్భంగా మహాలక్ష్మీ, ఓ కోటీశ్వరుడు మనవడితో అనుసూయకు పెళ్ళిచూపులు ప్లాన్ చేస్తుంది. ఆ నిర్ణయం నచ్చక అనసూయ ఆత్మహత్య చేసుకోవాలనుకుంటుంది. ఆ ప్రయత్నం విఫలం కావడంతో తిరిగి అమ్మ చేతిలో తిట్లు తింటుంది. అదే సమయంలో మహాలక్ష్మి వ్యాపార పని మీద చెన్నై వెళ్లటంతో తండ్రి సాయంతో ఆ పెళ్ళి చూపులను రద్దు చేయిస్తుంది అనసూయ. మహాలక్ష్మి ఇంట్లో లేని సమయాన్ని ఆనందంగా గడపటం కోసం విజయవాడ దగ్గర కల్వపూడిలో ఉంటున్న మేనత్త కామేశ్వరి (ఈశ్వరీ రావ్) ఇంటికి వెళుతుంది.
నగరంలో డాబుగా పెరిగిన అనసూయ అవసరాలు తీర్చటం, కామేశ్వరి కొడుకు ఆనంద్ విహారి (నితిన్)కి తలకు మించిన భారం అవుతుంది. అక్కడ ఉన్న పదిరోజుల్లో కుటుంబ బంధాల విలువ తెలుసుకుంటుంది అనసూయ. అదే సమయంలో ఆనంద్ విహారితో ప్రేమలో పడుతుంది. కానీ ఆ రెండు కుటుంబాల మధ్య జరిగిన కొన్ని సంఘటనల కారణంగా ఆనంద్ తన ప్రేమను బయటకు చెప్పలేకపోతాడు. అసలు మహాలక్ష్మి, కామేశ్వరిల కుటుంబాల మధ్య ఉన్న వైరం ఏంటి..? పల్లం వెంకన్న (రావు రమేష్)కు ఆనంద్ విహారికి సంబంధం ఏంటి..? చివరికి ఆనంద్ విహారి అనసూయ రామలింగాన్ని ఎలా దక్కించుకున్నాడు అన్నదే మిగతా కథ.
ఆగస్టు 2015 నెలాఖరులో నితిన్, సమంత ప్రధాన పాత్రల్లో త్రివిక్రం శ్రీనివాస్ దర్శకత్వంలో సినిమా ప్రారంభం కానుందన్న ప్రకటన వెలువడింది. సినిమాను తన హారిక & హాసిని క్రియేషన్స్ పతాకంపై ఎస్. రాధాకృష్ణ నిర్మిస్తారనీ వివరాలు తెలిశాయి. సెప్టెంబర్ 2015 మొదటి వారంలో సినిమా రూపకర్తలు టైటిల్ ని అ ఆ - అనూయ రామలింగం వర్సెస్ ఆనంద్ విహారిగా ప్రకటించారు.
సమంత ఈ చిత్రంతో త్రివిక్రమ్ శ్రీనివాస్ దర్శకత్వంలో మూడోసారి నటిస్తున్నారు (అత్తారింటికి దారేది, సన్నాఫ్ సత్యమూర్తిల తర్వాత ఇది మూడవది). సెప్టెంబరు నెల మధ్యలో అనుపమా పరమేశ్వరన్ రెండవ కథానాయికగా నటిస్తున్న విషయం నిర్ధారితమైంది. సెప్టెంబరు 2015లోనే నదియా చిత్రంలో కీలకమైన పాత్ర ధరిస్తున్న విషయం తెలిసింది. అక్టోబర్ 2015 మొదటివారంలో శ్రీనివాస్ అవసరాల ఈ చిత్రంలో మరో కీలకమైన పాత్రను ధరించినట్టు తెలిసింది. నవంబరు తొలినాళ్ళలో కథానాయకుడి చెల్లెలు భానుమతి పాత్రను అనన్య ధరిస్తున్నట్టు తెలియవచ్చింది. ఆమె మొదట్లో ఈ పాత్రను ధరించేందుకు సుముఖత చూపించలేదనీ, కానీ పాత్ర ప్రాధాన్యతను అర్థం చేసుకుని తర్వాత అంగీకరించారని వార్తలు వచ్చాయి. జనవరి మధ్యలో నరేష్ చిత్రంలో నదియా భర్త పాత్రలో నటిస్తున్నట్టు తెలిసింది.
ఆగస్టు మొదటివారంలో సంగీత దర్శకత్వం వహించేందుకు అనిరుధ్ రవిచందర్ను తీసుకున్నారు, ఈ సినిమా ఆయన తొలి తెలుగు చిత్రం. కానీ తర్వాత తమిళ్ చిత్రాల్లో బిజీ షెడ్యూల్ వల్ల అనిరుధ్ కాక మిక్కీ జె.మేయర్ స్వరకర్తగా వ్యవహరించారు. సినిమాటోగ్రాఫర్లుగా నటరాజన్ సుబ్రహ్మణ్యం, డూడ్లే వ్యవహరించారు. ఆగస్టు నెల అంతంలో కోటగిరి వెంకటేశ్వరరావు ఎడిటింగ్ చేస్తారని నిర్ధారితం అయింది, కళా దర్శకునిగా రాజీవన్ వ్యవహరించారు. Rajeevan was replaced by A.S Prakash as the art director of this movie during late November 2015.
అ ఆఅ సినిమాలోని మొత్తం 5 పాటలను మిక్కీ జె. మేయర్ స్వరపరిచారు. నాలుగు పాటలను రామజోగయ్య శాస్త్రి రచించగా, ఒక పాటను కృష్ణ చైతన్య రచించారు.